《金缕曲 芙初残腊抵京，况味寂寥，次韵赋赠》
清代·周之琦

玉斝春风暖。尽宵深、炉香飘尽，烛花烧短。店月桥霜经行处，缕缕梦魂谁管。

向竹里、今番重款。别泪青衫痕犹凝，料琵琶、听彻歌声软。

闲细数，雁程缓。

征尘写入江南怨。自沈吟、紫箫非旧，翠衾空展。燕麦元都无人问，况是素弦声断。

更休诉、京华游倦。鸥鹭江湖还漂泊，甚闲云、容易随舒卷。

回首处，晋陵远。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。